Wanderlei Silva

**Wanderlei Silva** (* 3. Juli 1976 in Curitiba, Brasilie als *Wanderlei César da Silva*) isch e professionelle Mixed Martial Arts-Kämpfer us Brasilie und läbt sit 2007 in Las Vegas, Nevada. Sini Stärkene liege hauptsächlich im Standkampf. Si Stil isch prägt durch Technike us em Thai-Boxe/Muay Thai, jedoch bsitzt er au de Schwarzgurt im Brazilian Jiu-Jitsu. Er gilt als eine vo de beschte Kämpfr in dr Gwichtsklass bis 93 kg. 
      
Er trainiert untr anderen zämme mit MMA-Grössene wie de Mauricio „Shogun“ Rua und de Murilo „Ninja“ Rua in dr „Chute Boxe Academy“ z Curitiba (Brasilie). Zu sine Errungeschafte ghöre 18 Sieg in dr Folg bi Pride FC. De Silva het de Wältmeischtrtitel vom prestigeriiche MMA-Verband „Pride“ im Halbschwergwicht ghalte un isch dr Gwünner vom *Pride FC Light-Heavyweight Grand Prix 2003*. 

Dr Erscht, wos gschafft het em Silva si Siigeszug zbrämse, isch dr K1-Grand Prix Champion Mark Hunt (am Silveschtr 2004). De Schwergwichtlr Hunt het 30 kg meh als de Silva gwoge un de Kampf knapp nach Punkte (2:1 Entscheidig) gwunne.

Sini witere Niiderlage: Gege de Tito Ortiz nach Punkt, gege de Artur Mariano durch TKO (Cut), gege de Vitor Belfort durch TKO un im Halbfinale vom *Pride Middleweight GP 2005* (28. Auguscht 2005) gege de Ricardo Arona nach Punkt. De Revanchekampf, wo bin em gliichzitig em Silva si Mittelschwergwichts-Gürtel uf em Spiel gstande isch, het de Silva am Silveschtr 2005 gewünne (2:1 Entscheidig). Sini nächschti Niiderlag isch gege de Mirco „CroCop“ Filipovic im *Pride Grand Prix 2006* gsi. De letschti Kampf bi de Pride FC het er gege de Dan Henderson um de Mittelschwergwichtstitel ka, dä het dr Silva durch KO vrlore.

In Japan und Brasilie wird er wie e Pop-Star gfiirt un zahlt. Wie au zahlriichi anderi Profikämpfer verdient er durch Sponsore un Wärbevrträg Geld. Zuedäm betriibt er die eigeni Sportbekleidigs- un Modemarke *Wand*. Nachdäm er in Las Vegas bi *Extreme Couture* trainiert het, um sich uf sini UFC-Kämpf vorzbereite un ihm ds Training nid zintensiv gnueg gsi isch, het er e eigenes Gym in Las Vegas eröffnet.

## Karriere nach Pride
Nach em Verkauf vo Pride FC an Zuffa un dr Uflösig vo Pride FC, het de Silva e Vrtrag bi de UFC untrschriibe. In dr UFC het er vorhär bereits dreimol kämpft. Dodefür isch de Silva nach Las Vegas, Nevada zoge. Sin erschte Kampf in däm neue Vrtrag het er durch e Punktentscheidig gege de Chuck Liddell bi dr *UFC 79* vrlore. De Kampf isch als *Kampf vom Abig* uuszeichnet worde. Si zweite Kampf het bi dr *UFC 84* gege de Keith Jardine stattgfunde, dä het er nach 36 Sekunde in der ersten Runde KO gschlage. De Wanderlei het für dä KO de Bonus "Knock Out of the Night Honors" bechoh. Em Silva si dritte Kampf isch bi de *UFC 92* gege de Quinton Jackson gsi. Er het dä vrlore in dr erschte Rundi nach 3:21 Minute durch KO. Bi dr erschte Vranstaltig vo dr UFC in Dütschland, d' *UFC 99* in Köln, het dr Wanderlei gege de Rich Franklin kämpft un verlore nach drei Runde nach Punktentscheidig. Dr Kampf het de 60.000$ Bonus für de Kampf vom Obe erhalte.  In sim letschte Kampf isch dr Silva uf de Michael Bisping troffe un het dä Kampf nach Punkt gwunne. De Michael Bisping isch mit däm Ergäbnis nid iivrstande gsi, het em Wanderlei abr zue sim Siig gratuliert.

## Persönligs
De Wanderlei Silva het zwei Gschwüschtr, ei Schwöschter und en Bruedr. Er isch verhürotet und het mit sinere Frau zwei Kinder, e Tochter und e Sohn.

## MMA Ergäbnis

## Titel un Anerkennige
Am 14. April 2000 het de Wanderlei Silva sini erschti Chance ka e begährte Mixed Martial Arts Gürtel z halten, het aber nach 5 Runde eistimmig (nach Punkt) gege de damalig UFC Light Heavyweight Champion Tito Ortiz vrlore. Fascht e Johr spötr het de Silva sich denn doch de begährti Pride-Middleweight-Championship-Gürtel könne um d'Hüfte schnalle, nachdäm er de Kazushi Sakuraba bi dr *Pride 17 - Championship Chaos* durch TKO besigt het. Dä Gürtel het dr Silva bis zum Februar 2007 drei Mol könne vrteidige un halte, bevor er en bi *Pride - The Second Coming* in dr Rundi 3 durch KO an de Dan Henderson verlore het.

Au het de Silva im Johr 2003 bi de *Pride - Final Conflict 2003* de Pride Grand Prix gwunne und isch zum Nochfolgr vom Mark Coleman worde.

### Mixed Martial Arts
*  Pride World Middleweight Championship
*  Pride World Grand Prix 2003

### Wrestling Observer Newsletter
* 2001 Shootfighter (Most Outstanding Fighter) vum Johr
* 2001 Fehde vum Johr *(vs Kazushi Sakuraba)*
* 2003 Shootmatch vum Johr *(vs Hidehiko Yoshida)*
* 2004 Shootmatch vum Johr *(vs Quinton Jackson)*
* 2004 Shootfighter (Most Outstanding Fighter) vum Johr

## Nochwiis


## Netzgliicher
* Offizielli Homepage vom Wanderlei Silva
* MMA-Kampfbilanz vom Wanderlei Silva